Okresná prokuratúra Svidník 
Sovietskych hrdinov 200, 089 01 Svidník 	

Sp. zn. : Pv 293/13/7712	Svidník, 1.8.2013
EEČ : 2-60-49-2013

U Z N E S E N I E

Trestná vec:	obvinený XXXXX a spol.  
Prečin:	Krádež podľa § 212 odsek 2 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Svidník
Podľa § 216 odsek 1 Trestného poriadku podmienečne zastavujem trestné stíhanie obvinených:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
2.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dňa 06.06.2013 v čase okolo 08.00 hod. v katastrálnom území Obce Soboš, okr. Svidník z lesného porastu č. 438A, EKN 248 patriaceho do lesného pôdneho fondu bez príslušného povolenia porezali na metrovicu drevnú hmotu, ktorá sa na mieste nachádzala po ťažbe a následne v čase okolo 10.00 hod. takto nachystanú drevnú hmotu v množstve 3,78 m3 odcudzili, čím pre XXXXX XXXXX, Lesná správa Hanušovce nad Topľou spôsobili škodu vo výške 98,28 eur,

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
2.	XXXXX, dátum narodenia: XXXXX 
12 mesiacov
Z priloženého spisového materiálu nevyplýva potreba uložiť obvineným v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Uznesením povereného príslušníka PZ Obvodného oddelenia PZ v Giraltovciach sp.zn. ORP-250/GE-SK-2013 zo dňa 08.07.2013 bolo začaté trestné stíhanie a súčasne vznesené obvinenie XXXXX a XXXXX pre skutok kvalifikovaný ako prečin krádeže podľa § 212 ods. 2 písm. d/ Tr. zák. Uvedeného prečinu sa mali dopustiť tak, ako je to uvedené vo výroku tohto uznesenia. 
	Dňa 30.07.2013 po skončení skráteného vyšetrovania mi poverený príslušník PZ predložil vyšetrovací spis s návrhom, aby na obvinených XXXXX a XXXXX bola podaná obžaloba pre uvedený prečin.
	Preskúmaním vyšetrovacieho spisu som zistil, že sú splnené podmienky na aplikáciu inštitútu podmienečného zastavenia trestného stíhania.
	Obvinení sú stíhaní pre prečin, na ktorý zákon ustanovuje trest odňatia slobody, ktorého horná hranica je 2 roky. Ďalej som zistil, že obvinení v rámci svojho výsluchu dali súhlas na podmienečné zastavenie trestného stíhania a ku skutku, ktorý je im kladený za vinu sa priznali a spôsobenú škodu uhradili. V mieste trvalého bydliska používajú dobrú povesť. Obvinený XXXXX bol odsúdený  XXXXX súdom v Prešove sp.zn. 2T 221/1992 podľa § 284 ods. 2 Tr. zák. účinného do 31.12.2005, za čo mu bol uložený trest odňatia slobody  5  mesiacov so skúšobnou dobou 15 mesiacov. V skúšobnej dobe sa osvedčil a preto sa na neho hľadí, akoby nebol odsúdený.
	Ďalej som zistil, že škoda spôsobená pre XXXXX XXXXX, Lesná správa Hanušovce nad Topľou bola uhradená v celkovej výške 98,28 Eur, čo vyplýva z pripojenej poštovej poukážky, ktorá je súčasťou vyšetrovacieho spisu.
	Podľa § 216 ods. 1Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov môže prokurátor so súhlasom obvinených po vznesení obvinenia do podania obžaloby na návrh policajta, alebo aj bez návrhu podmienečne zastaviť trestné stíhanie, ak
a/ vyhlásili, že spáchali skutok, za ktorý sú stíhaní a nie sú odôvodnené pochybnosti o tom, že vyhlásenie bolo vykonané slobodne, vážne a zrozumiteľne,
b/ nahradili škodu, ak bola činom spôsobená, alebo s poškodeným o jej náhrade uzavreli alebo urobili iné opatrenia na jej náhradu,
c/ vzhľadom na osoby obvinených s prihliadnutím na ich doterajší život a na okolnosti prípadu možno takéto rozhodnutie považovať za dostačujúce.
	Nakoľko obvinení spĺňajú podmienky pre postup podľa citovaného ustanovenia Trestného poriadku rozhodol som tak, ako je to uvedené vo výrokovej časti tohto uznesenia.
	V zmysle ustanovenia § 216 ods. 2 Tr.por. obom obvineným bola určená skúšobná doba podmienečného zastavenia trestného stíhania v trvaní 12 (dvanásť)  mesiacov.
	Ak obvinení v priebehu skúšobnej doby povedú riadny život, rozhodne orgán, ktorý trestné  stíhanie v prvom stupni podmienčne zastavil, že sa obvinení osvedčili. Inak rozhodne a to v prípade aj počas skúšobnej doby, že sa v trestnom stíhaní pokračuje (§ 217 ods. 1 Tr.por.).

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Vladimír Hrebeňák
prokurátor